Fis-7 ta' Ġunju 2016, il-Kunsill adotta mandati li jippermettu lill-Kummissjoni tibda negozjati dwar ftehimiet komprensivi fil-livell tal-UE dwar it-trasport bl-ajru ma' erba' sħab ewlenin: l-Assoċjazzjoni tan-Nazzjonijiet tax-Xlokk tal-Asja (ASEAN), l-Emirati Għarab Magħquda, il-Qatar u t-Turkija. Il-ftehim mal-ASEAN għandu jsir l-ewwel ftehim bejn gruppi ta' pajjiżi dwar l-avjazzjoni. L-EGħM, il-Qatar u t-Turkija huma fost l-aktar swieq tal-avjazzjoni dinamiċi u li qed jikbru malajr. Il-ftehimiet kollha huma mmirati biex jippermettu l-iżvilupp u t-tkabbir tas-suq abbażi ta' regoli komuni u trasparenza. Melanie Schultz van Haegen, il-Ministru Netherlandiż għall-Infrastruttura u l-Ambjent u president tal-laqgħa tal-Kunsill, qalet: "L-Ewropa qiegħda turi li kapaċi tmexxi fil-politika esterna tal-avjazzjoni tagħha b'approċċ ibbilanċjat li jikkonsisti minn ftuħ tas-suq ibbażat fuq kondizzjonijiet tas-suq ġusti u trasparenti." L-għan tal-ftehimiet komprensivi fil-livell tal-UE dwar l-avjazzjoni huwa li jinħolqu opportunitajiet ġodda għan-negozju, jitjieb l-aċċess għas-suq u tiġi żgurata kompetizzjoni ġusta b'kondizzjonijiet tas-suq trasparenti. Huma għandhom ukoll l-għan li jżidu l-konnettività internazzjonali tal-Ewropa u jiżguraw servizz ta' kwalità għolja għall-passiġġieri. Il-linji tal-ajru, l-ajruporti u l-passiġġieri ser jibbenefikaw minn kooperazzjoni regolatorja msaħħa u konverġenza f'oqsma bħas-sigurtà u s-sikurezza tal-avjazzjoni u r-regolamentazzjoni ekonomika. Il-Kummissjoni ser twettaq negozjati f'isem l-UE u l-istati membri tagħha. Ara l-paġna tal-laqgħa